Ψήφισμα

του Ευρωπαϊκού Κοινοβουλίου που περιέχει τις παρατηρήσεις που αποτελούν αναπόσπαστο μέρος της απόφασης για τη χορήγηση απαλλαγής όσον αφορά την εκτέλεση του προϋπολογισμού της Ευρωπαϊκής Κοινότητας Άνθρακα και Χάλυβα (ΕΚΑΧ) για το οικονομικό έτος 1999

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

Έχοντας υπόψη το άρθρο 78 ζ και το άρθρο 97 της συνθήκης ΕΚΑΧ,

Έχοντας υπόψη την έκθεση του Ελεγκτικού Συνεδρίου για τις δημοσιονομικές καταστάσεις της ΕΚΑΧ στις 31 Δεκεμβρίου 1999(1),

Έχοντας υπόψη το άρθρο 89 παράγραφος 7 του δημοσιονομικού κανονισμού της 21ης Δεκεμβρίου 1977, βάσει του οποίου έκαστο των θεσμικών οργάνων της Κοινότητας καταβάλλει κάθε προσπάθεια ώστε να δοθεί συνέχεια στις παρατηρήσεις που περιλαμβάνονται στις αποφάσεις για χορήγηση απαλλαγής,

έχοντας υπόψη την ετήσια έκθεση του Ελεκτικού Συνεδρίου σχετικά με την ΕΚΑΧ για το οικονομικό έτος 1999 (όπου περιλαμβάνεται η δήλωση αξιοπιστίας για την ΕΚΑΧ), και τις απαντήσεις της Επιτροπής(2) (C5-0654/2000),

Έχοντας υπόψη τη σύσταση του Συμβουλίου της 12ης Μαρτίου 2001,

Έχοντας υπόψη τα ψηφίσματα του Συμβουλίου της 20ής Ιουλίου 1998(3) και της 21ης Ιουνίου 1999(4),

Έχοντας υπόψη την ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στη Συμβουλευτική Επιτροπή ΕΚΑΧ, στην Οικονομική και Κοινωνική Επιτροπή και στην Επιτροπή των Περιφερειών: λήξη της συνθήκης ΕΚΑΧ, χρηματοοικονομικές δραστηριότητες μετά το 2002 [COM(2000) 518],

Έχοντας υπόψη την ανακοίνωση τη Επιτροπής στο Συμβούλιο, στο Ευρωπαϊκό Κοινοβούλιο, στη Συμβουλευτική Επιτροπή ΕΚΑΧ, στην Οικονομική και Κοινωνική Επιτροπή και στην Επιτροπή των Περιφερειών σχετικά με "το μέλλον του δομημένου διαλόγου μετά τη λήξη της ισχύος της συνθήκης ΕΚΑΧ" [COM(2000) 588],

Έχοντας υπόψη την έκθεση για τη συνέχεια που δόθηκε σχετικά με το οικονομικό έτος 1998 που υπέβαλε η Επιτροπή,

Έχοντας υπόψη τα συμπεράσματα του Συμβουλίου του Άμστερνταμ για την ανάπτυξη και την απασχόληση,

Έχοντας υπόψη την έκθεση της επιτροπής ελέγχου του προϋπολογισμού και τη γνωμοδότηση της επιτροπής βιομηχανίας, εξωτερικού εμπορίου, έρευνας και ενέργειας (Α5-0097/2001),

Εκτιμώντας τα ακόλουθα:

Α. Το άρθρο 2 της Ευρωπαϊκής Κοινότητας Άνθρακα και Χάλυβα θέτει ως στόχους την οικονομική επέκταση, την ανάπτυξη της απασχόλησης και την ανύψωση του βιοτικού επιπέδου.

Β. Λόγω της επικείμενης λήξης της συνθήκης ΕΚΑΧ, οι χρηματοοικονομικές δραστηριότητες της ΕΚΑΧ (ιδιαίτερα τα δάνεια) ουσιαστικά έπαυσαν.

Γ. Από την 1η Ιανουαρίου 1998 η εισφορά επί των προϊόντων άνθρακα και χάλυβα η οποία μέχρι την ημερομηνία αυτή αποτελούσε έναν από τους κύριους πόρους του προϋπολογισμού ΕΚΑΧ, ορίσθηκε από την Επιτροπή σε 0 %, αλλά συνεχίζει να εμφαίνεται στον προϋπολογισμό.

Δ. Η κύρια πηγή χρημάτων της ΕΚΑΧ αντιπροσωπεύεται στο εξής από το καθαρό υπόλοιπο της διαχείρισης των διαφόρων αποθεματικών και τοποθετήσεων.

Ε. Ο ισολογισμός της ΕΚΑΧ συνέχισε να μειώνεται από το 1997 και ότι παρουσιάζει μείωση κατά 539 εκατομμύρια ευρώ σε σύγκριση με το 1998, ποσό που κατανέμεται κατά 55,1 % σε απαιτήσεις και 41,1 % σε διαθέσιμο ενεργητικό.

ΣΤ. Ο λογαριασμός κερδών και ζημιών σημειώνει μείωση κατά 130 εκατομμύρια ευρώ σε σύγκριση με το προηγούμενο έτος, οι ζημίες από χρηματοπιστωτικές πράξεις μειώθηκαν από 73 σε 33 εκατομμύρια ευρώ, και ότι όσον αφορά τα έσοδα, οι τόκοι μειώθηκαν από 345 σε 254 εκατομμύρια ευρώ και ότι τα έσοδα τα σχετιζόμενα με τον επιχειρησιακό προϋπολογισμό μειώθηκαν από 145 σε 104 εκατομμύρια ευρώ.

Ζ. Η Επιτροπή όρισε σε 100 % το συντελεστή φερεγγυότητας τη στιγμή της λήξης της συνθήκης της ΕΚΑΧ.

Η. Ο συντελεστής φερεγγυότητας είναι επί του παρόντος 37,8 %, και αναμένεται να φθάσει στο 100 % έως τις 23 Ιουλίου 2002.

Θ. Το Ευρωπαϊκό Συμβούλιο του Άμστερνταμ, στο ψήφισμά του για την οικονομική αύξηση και απασχόληση που ενέκρινε στις 16 και 17 Ιουνίου 1997 και το Συμβούλιο στο προαναφερθέν ψήφισμά του, της 21ης Ιουνίου 1999, για το μέλλον της ΕΚΑΧ ζητούν τα έσοδα των υφισταμένων αποθεματικών να χρησιμοποιηθούν για χρηματοδότηση της έρευνας στους τομείς που έχουν σχέση με τις βιομηχανίες άνθρακα και χάλυβα.

Ι. Σύμφωνα με τις τρέχουσες προβλέψεις, τα αποθεματικά της ΕΚΑΧ θα φθάσουν το 2002 τα 1,6 δισεκατομμύρια ευρώ περίπου (από τα οποία θα πρέπει να αφαιρεθούν περίπου 495 εκατομμύρια ευρώ που διατίθενται για την κάλυψη ανεξόφλητων χρεών δηλαδή περίπου 1,1 δισεκατομμύρια ευρώ).

ΙΑ. Το ποσό που απομένει μπορεί να θεωρηθεί ίδιοι πόροι που αναμένεται να παράγουν ετήσιους τόκους της τάξης των 45 εκατομμυρίων ευρώ, οι οποίοι θα διατεθούν στην έρευνα στον τομέα του άνθρακα και του χάλυβα (εκτός του προγράμματος πλαισίου για την έρευνα).

ΙΒ. Τις εξηγήσεις που παρέσχε η Επιτροπή για τα κτίρια τα οποία αποκτήθηκαν με πόρους ΕΚΑΧ, καθώς και όσον αφορά τα δάνεια ΕΚΑΧ που χορηγήθηκαν σε υπαλλήλους όπως είχε ζητήσει το ψήφισμα της 13ης Απριλίου 2000 για την απαλλαγή ΕΚΑΧ 1998(5).

ΙΓ. Η OLAF απάντησε στις παρατηρήσεις που περιέχονται στην έκθεση για την απαλλαγή ΕΚΑΧ για το οικονομικό έτος 1998 όσον αφορά τις καταγγελίες για απάτη, οι οποίες αποδείχθηκαν αβάσιμες.

ΙΔ. Η λήξη στις 23 Ιουλίου 2002 της συνθήκης ΕΚΑΧ θα προκαλέσει αυτοδικαίως την εξαφάνιση του νομικού καθεστώτος και των διαδικασιών της ΕΚΑΧ καθώς και τη διάλυση της συμβουλευτικής επιτροπής που ίδρυσε η συνθήκη αυτή.

ΙΕ. Η ετήσια έκθεση της ΕΚΑΧ κατά τη διάρκεια του οικονομικού έτους 1999 εγκρίθηκε από το Ελεγκτικό Συνέδριο στις 11 και 12 Οκτωβρίου 2000.

ΙΣΤ. Το Ελεγκτικό Συνέδριο καταλήγει στο συμπέρασμα ότι οι οικονομικές καταστάσεις της ΕΚΑΧ της 31ης Δεκεμβρίου 1999 παρέχουν πιστή εικόνα των περιουσιακών στοιχείων και της δημοσιονομικής κατάστασης της Ευρωπαϊκής Κοινότητας Άνθρακα και Χάλυβα στις 31 Δεκεμβρίου 1999 καθώς και του αποτελέσματος των πράξεών της για το οικονομικό έτος που έκλεισε κατά την ημερομηνία αυτή.

ΙΖ. Το Ελεγκτικό Συνέδριο είναι της γνώμης ότι έχει διασφαλισθεί επαρκώς τόσο η νομιμότητα όσο και η κανονικότητα του συνόλου των πράξεων και για τον λόγο αυτό χορηγεί θετική δήλωση αξιοπιστίας.

Όσον αφορά την εκκαθάριση της ΕΚΑΧ

1. Ζητεί από την Επιτροπή να προβεί σε εκτίμηση των επιπτώσεων των επιδοτήσεων επιτοκίου της ΕΚΑΧ στην κατάσταση του ανταγωνισμού στη βιομηχανία του άνθρακα και τη σημασία τους σε σύγκριση με τις κρατικές ενισχύσεις που χορηγούν ορισμένα κράτη μέλη.

2. Επαναλαμβάνει το αίτημα που διατύπωσε κατά την απαλλαγή 1998, σύμφωνα με το οποίο η Επιτροπή πρέπει πριν από τη λήξη της ισχύος της συνθήκης της ΕΚΑΧ, στις 23 Ιουλίου 2002 να αξιολογήσει σε τι βαθμό η ΕΚΑΧ πέτυχε τους στόχους για οικονομική επέκταση, αύξηση της απασχόλησης και ανύψωση του βιοτικού επιπέδου που ορίζονται στη συνθήκη.

3. Λαμβάνει υπόψη το γεγονός ότι ο συντελεστής φερεγγυότητας που ορίσθηκε στο 100 % για τις 23 Ιουλίου 2002 από την Επιτροπή, θεωρείται ρεαλιστικός από το Ελεγκτικο Συνέδριο το οποίο παρακολουθεί πολύ προσεκτικά την εξέλιξή του και επιθυμεi να τηρείται ενήμερο σχετικά.

4. Αναμένει από την Επιτροπή να εγγυηθεί στο Κοινοβούλιο ότι θα υπάρχουν επαρκή αποθεματικά μετά το 2002 ούτως ώστε οι πράξεις δανείων να μη διατρέξουν κανέναν κίνδυνο όταν έρθει η στιγμή της λήξης τους.

5. Τονίζει ότι το Κοινοβούλιο θα συνεχίσει να ελέγχει την αποτελεσματική χρησιμοποίηση των χρημάτων του φορολογούμενου ακόμη και μετά την εκκαθάριση της ΕΚΑΧ.

6. Διαπιστώνει την ισχύ του ισολογισμού της ΕΚΑΧ που ανήλθε σε 4,488 δισεκατομμύρια ευρώ στο τέλος του 1999.

7. Εκφράζει την ικανοποίησή του για το γεγονός ότι, σύμφωνα με τις συστάσεις του Κοινοβουλίου στο προαναφερθέν ψήφισμα για την απαλλαγή 1998, η Επιτροπή υπέβαλε πρόταση απόφασης του Συμβουλίου "για τον καθορισμό τεχνικών κατευθυντήριων γραμμών πολυετούς διάρκειας για το ερευνητικό πρόγραμμα του ταμείου έρευνας για τον άνθρακα και το χάλυβα"(6), δημοσίευσε το 2000 "πενταετή αξιολόγηση" του σχεδίου έρευνας και τεχνολογικής ανάπτυξης του χάλυβα ΕΚΑΧ(7) που συνέταξε ομάδα ανεξάρτητων συμβούλων εξειδικευμένων στην εφαρμοσμένη επιστημονική, βιομηχανική και κοινωνική έρευνα, και τώρα δημοσιεύει κριτήρια βάσει των οποίων επιλέγονται, παρακολουθούνται και αξιολογούνται τα ερευνητικά σχέδια χάλυβα της ΕΚΑΧ.

8. Ζητεί από την Επιτροπή να εξηγήσει γιατί δεν υπάρχει παρόμοια αξιολόγηση για τον τομέα του άνθρακα.

9. Επαναλαμβάνει το αίτημα που απηύθυνε στην Επιτροπή κατά την απαλλαγή 1998, όπως αυτή προβεί, εν όψει της λήξης της συνθήκης ΕΚΑΧ, σε καταγραφή των πραγματικών αναγκών σε προσωπικό και ενδεχομένως σε αναδιοργάνωση των συναφών υπηρεσιών καθώς και να υποβάλει σχέδιο στο Κοινοβούλιο πριν από τη λήξη της συνθήκης.

10. Ζητεί από την Επιτροπή να επιμείνει στα κράτη μέλη προκειμένου η Οικονομική και Κοινωνική Επιτροπή, η οποία θα πρέπει να αναλάβει την ευθύνη του διαρθρωμένου διαλόγου μετά τη λήξη της συνθήκης ΕΚΑΧ, να μπορέσει στο επίπεδο της σύνθεσής της και τον τρόπου λειτουργίας της, να προβάλει την ιδιαίτερη γνώση και εμπειρία των βιομηχανικών τομέων τον άνθρακα και χάλυβα.

11. Ζητεί από την Επιτροπή, ενόψει της διεύρυνσης, να διαπραγματευθεί με τις ενδιαφερόμενες χώρες τους όρους της συμμετοχής τους στο νέο ταμείο έρευνας.

Συνέχεια που δόθηκε σε προηγούμενες συστάσεις - επίδοση της διαχείρισης των ρευστοποιήσιμων στοιχείων του ενεργητικού

12. Θεωρεί απαράδεκτο το γεγονός ότι στην δημοσιονομική έκθεση 1999 δεν υπάρχουν στοιχεία που να επιτρέπουν την αξιολόγηση της ποιότητας της δημοσιονομικής διαχείρισης· ζητεί από την Επιτροπή να παρέχει στο Ελεγκτικό Συνέδριο και στο Κοινοβούλιο, όπως υποσχέθηκε, όλες τις απαραίτητες πληροφορίες που προέρχονται από το 1999 ή, το αργότερο, από το 2000, ούτως ώστε η δημοσιονομική επίδοση της διαχείρισης του ταμείου να μπορεί να αξιολογείται στο πλαίσιο των συνθηκών της αγοράς.

13. Θεωρεί ότι οι πληροφορίες αυτές έχουν πρωτεύουσα σημασία για την αποτίμηση των καθαρών εσόδων από τη διαχείριση του ενεργητικού της ΕΚΑΧ που θα περάσουν στο ταμείο έρευνας μετά τη λήξη της συνθήκης· ζητεί, συνεπώς, από την Επιτροπή να προβεί σε συγκεκριμένες προτάσεις προς το Συμβούλιο και το Κοινοβούλιο σχετικά με τους μελλοντικούς πόρους του ταμείου έρευνας και το κόστος διαχείρισης του ταμείου αυτού.

Ακύρωση των αδρανών αναλήψεων υποχρεώσεων

14. Εκφράζει τη λύπη του για το γεγονός ότι η Επιτροπή ακύρωσε με καθυστέρηση σημαντικά ποσά, πράγμα που δείχνει την ανεπάρκεια της διαχείρισης εκ μέρους των υπηρεσιών της Επιτροπής.

Επιστροφή των κρατήσεων κινητών περιουσιακών στοιχείων

15. Λαμβάνει υπό σημείωση τις απώλειες που υπέστη η ΕΚΑΧ εξαιτίας της μη είσπραξης νόμιμων τόκων, λόγω του συστήματος που ισχύει στην Ιταλία, κατάσταση που δεν πρέπει να επαναληφθεί, αλλά θεωρεί και πάλι ότι τούτο οφείλεται σε κακή διαχείριση εκ μέρους των υπηρεσιών της Επιτροπής.

Δάνεια προς υπαλλήλους

16. Εκφράζει την κατάπληξή του για το γεγονός ότι οι λογαριασμοί που σχετίζονται με τα δάνεια προς τους υπαλλήλους καταρτίσθηκαν ακόμη και το 1999 με βάση εκτιμήσεις και όχι πραγματικούς αριθμούς· λαμβάνει υπόψη ότι η Επιτροπή υπέβαλε σχέδιο για να τεθεί τέλος σε νέα δάνεια προς υπαλλήλους μετά τη λήξη της συνθήκης ΕΚΑΧ.

17. Καλεί την Επιτροπή να επεξεργασθεί σχέδιο για να καταστεί δυνατή η μετατροπή του συστήματος δανείων προς υπαλλήλους, βάσει του παλαιού ταμείου συντάξεων ΕΚΑΧ, με το χαμηλότερο δυνατό κόστος σε δανειακό κεφάλαιο προς χρήση στον εξωτερικό τραπεζικό τομέα.

18. Παρότι χαιρετίζει τη γενικά θετική αξιολόγηση του Ελεγκτικού Συνεδρίου όσον αφορά την εκ μέρους της Επιτροπής διαχείριση του προϋπολογισμού της ΕΚΑΧ κατά το οικονομικό έτος 1999, καθώς και τη δέσμευση της Επιτροπής να παρέχει πληροφορίες που αφορούν το μέσο συντελεστή απόδοσης των ρευστών περιουσιακών στοιχείων στην ετήσια έκθεση της ΕΚΑΧ από το οικονομικό έτος 2000 και μετά, τονίζει ότι είναι αναγκαίο να εξασφαλίσει η Επιτροπή τη μέγιστη δυνατή διαφάνεια όσον αφορά την αποκάλυψη στοιχείων που επηρεάζουν την αξία του ενεργητικού της ΕΚΑΧ, ιδίως τη στιγμή που πλησιάζει η λήξη της ισχύος της συνθήκης ΕΚΑΧ και τη δημιουργία του ταμείου έρευνας άνθρακα και χάλυβα.

(1) ΕΕ C 281 της 4.10.2000, σ. 26.

(2) ΕΕ C 347 της 4.12.2000, σ. 1.

(3) ΕΕ C 247 της 7.8.1998, σ. 5.

(4) ΕΕ C 190 της 7.7.1999, σ. 1.

(5) ΕΕ C 40 της 7.2.2001, σ. 392.

(6) ΕΕ C 29 Ε της 30.1.2001, σ. 254.

(7) Έκθεση EUR αριθ. 19301.

ΠΑΡΑΡΤΗΜΑ

ΙΣΟΛΟΓΙΣΜΟΣ ΤΗΣ ΕΚΑΧ ΣΤΙΣ 31 ΔΕΚΕΜΒΡΙΟΥ 1999

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΛΟΓΑΡΙΑΣΜΟΣ ΚΕΡΔΩΝ ΚΑΙ ΖΗΜΙΩΝ ΓΙΑ ΤΗ ΧΡΗΣΗ ΠΟΥ ΛΗΓΕΙ ΣΤΙ 31 ΔΕΚΕΜΒΡΙΟΥ 1999

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΕΚΤΕΛΕΣΗ ΤΟΥ ΕΠΙΧΕΙΡΗΣΙΑΚΟΥ ΠΡΟΫΠΟΛΟΓΙΣΜΟΥ ΕΚΑΧ

>ΘΕΣΗ ΠΙΝΑΚΑ>